ईरानी ट्रॉफी : शेष भारत ने राजस्थान को 404 रनों से हराया  
शेष भारत द्वारा दिए गए 618 रनों के लक्ष्य का पीछा करने उतरी राजस्थान की टीम पांचवें और अंतिम दिन दूसरी पारी में 213 रनों पर सिमट गई।
प्रज्ञान ओझा (60/4) के नेतृत्व में अपने गेंदबाजों के शानदार प्रदर्शन के दम पर शेष भारत टीम ने सवाई मानसिंह स्टेडियम में खेले गए ईरानी ट्रॉफी मुकाबले में मौजूदा रणजी चैंपियन राजस्थान को 404 रनों के भारी अंतर से हरा दिया।  शेष भारत द्वारा दिए गए 618 रनों के लक्ष्य का पीछा करने उतरी राजस्थान की टीम पांचवें और अंतिम दिन दूसरी पारी में 213 रनों पर सिमट गई। ओझा के अलावा राहुल शर्मा, उमेश यादव ने दो-दो विकेट झटके जबकि विनय कुमार और वरुण एरॉन को एक-एक सफलता मिली।  ओझा ने इस मैच में कुल नौ विकेट अपने नाम किए। पहली पारी में ओझा ने 86 रन देकर पांच खिलाड़ियों को आउट किया था। राजस्थान की टीम ने चौथे दिन की समाप्ति तक बिना कोई विकेट गंवाए 28 रन बनाए थे, लेकिन पांचवें दिन उसके बल्लेबाजों ने निराशाजनक प्रदर्शन किया।  इसी का नतीजा था कि उसने तीसरे सत्र की शुरुआत तक जाते-जाते अपने सभी विकेट गंवा दिए। राजस्थान के लिए मधुर खत्री ने सर्वाधिक 53 रन बनाए, जबकि रश्मी परीदा ने 37 रनों का योगदान दिया। आकाश चोपड़ा (26), विनीत सक्सेना (17), कप्तान ऋषिकेष कानितकर (1), रोबिन बिष्ट (18) ने निराश किया।  शेष एकादश ने शिखर धवन (177) और अंजिक्य रेहाने (152) के शानदार शतकों की बदौलत अपनी पहली पारी में 663 रन बनाए थे जबकि राजस्थान की टीम पहली पारी में 400 रन बना सकी थी। दूसरी पारी में शेष भारत ने अभिनव मुकुंद (154) और खवन (155) की शतकीय पारियों के बीच हुई 310 रनों की साझेदारी की बदौलत दो विकेट पर 354 रन बनाकर 617 रनों की बढ़त हासिल की थी।